สกู๊ป : กม. ซูเปอร์บอร์ดคุม 11 รัฐวิสาหกิจ
ร่างพระราชบัญญัติการพัฒนาการการกำกับดูแลและบริหารรัฐวิสาหกิจ เป็นอีกหนึ่งกฎหมายอยู่ระหว่างการพิจารณาของ สนช. ซึ่งมีความสำคัญต่อการปฏิรูป และพัฒนาศักยภาพของรัฐวิสาหกิจ ให้เป็นองค์กรที่สามารถขับเคลื่อนเศรษฐกิจของประเทศได้อย่างมีประสิทธิภาพมากขึ้น 
     รัฐวิสาหกิจ ถือเป็นหน่วยงานของรัฐที่มีโครงสร้างองค์กรคล่องตัวมากกว่าหน่วยงานราชการทั่วไป เนื่องจากรูปแบบการทำงานคล้ายคลึงกับหน่วยงานเอกชน โดยมีรัฐเป็นผู้ถือหุ้นรายใหญ่ ทำหน้าที่เป็นกลไกของรัฐในการขับเคลื่อนเศรษฐกิจและการลงทุนของประเทศ รวมถึงเป็นผู้ให้บริการสาธารณะแก่ประชาชน แต่ที่ผ่านมาต้องยอมรับว่า หน่วยงานรัฐวิสาหกิจหลายแห่งประสบปัญหาการบริหารงาน และผลการดำเนินงานที่ไม่เป็นไปตามเป้าหมายที่วางไว้ 
     ร่างพระราชบัญญัติการพัฒนาการการกำกับดูแลและบริหารรัฐวิสาหกิจ ที่รัฐบาล พลเอก ประยุทธ์ จันทร์โอชา ได้ให้ความเห็นชอบเมื่อวันที่ 8 สิงหาคม 2560 จึงเป็นเครื่องมือสำคัญที่นำมาปฏิรูปรัฐวิสาหกิจ ให้กลายเป็นองค์กรที่มีประสิทธิภาพในการทำงาน และการบริการประชาชน ได้แก่

การกำหนดให้มีคณะกรรมการนโยบายรัฐวิสาหกิจ หรือ คนร. ที่กำหนดเป้าหมาย นโยบายและทิศทางในการพัฒนา 11 รัฐวิสาหกิจ ในภาพรวมทั้งระบบให้เป็นไปตามโดยสอดคล้องกับแผนยุทธศาสตร์รัฐวิสาหกิจ โดยมี นายกรัฐมนตรี เป็นประธาน คนร.   รองนายกรัฐมนตรี ที่นายกรัฐมนตรี มอบหมาย 1 คน เป็นรองประธาน 
ขณะที่กรรมการ ประกอบด้วย รัฐมนตรีว่าการกระทรวงคลัง  รัฐมนตรีอื่นที่ ครม. แต่งตั้งจำนวน 2 คน ปลัดกระทรวงการคลัง  เลขาธิการคณะกรรมการกฤษฎีกา  เลขาธิการคณะกรรมการพัฒนาการเศรษฐกิจและสังคมแห่งชาติ   ผู้อำนวยสำนักงบประมาณ และประธานกรรมการบริษัท พร้อมกำหนดให้มีกรรมการผู้ทรงคุณวุฒิที่ ครม. แต่งตั้งอีกจำนวน 5 คน 

โดย คนร. จะมีอำนาจหน้าที่ 15 ด้าน อาทิ จัดทำแผนยุทธศาสตร์รัฐวิสาหกิจเพื่อเสนอต่อ ครม.   กำหนดสัดส่วนการถือหุ้นของกระทรวงการคลังหรือบรรษัทในรัฐวิสาหกิจที่เป็นบริษัทจำกัดหรือบริษัทมหาชนจำกัดโดยความเห็นชอบของ ครม.   การเสนอความเห็นต่อ ครม.ในการควบหรือยุบเลิกรัฐวิสาหกิจและการเปลี่ยนแปลงสัดส่วนให้หุ้นที่บรรษัทถือครองจนพ้นสภาพความเป็นรัฐวิสาหกิจ หรือทำให้เป็นรัฐวิสาหกิจ
นอกจากนี้ ร่างกฎหมาย ยังกำหนดให้ มีกระบวนการสรรหากรรมการที่ชัดเจน โปร่งใสและมุ่งเน้นประสบการณ์และความรู้ความสามารถที่จำเป็นต่อการดำเนินงานและการพัฒนาของรัฐวิสาหกิจ พร้อมกลไกระบบการกำกับดูแลที่ดี เพื่อเปิดเผยข้อมูลให้เกิดความโปร่งใส และส่งเสริมความรับผิดรับชอบในการดำเนินตามนโยบายของรัฐบาล 

รวมถึงการจัดตั้งบรรษัทวิสาหกิจแห่งชาติและทำหน้าที่ในฐานะผู้ถือหุ้นเชิงรุก เพื่อเสริมสร้างประสิทธิภาพในการดำเนินงานของรัฐวิสาหกิจให้มีความพร้อมในการแข่งขันเชิงพาณิชย์และสามารถดำเนินการได้อย่างเต็มศักยภาพ โดยคงความเป็นรัฐวิสาหกิจไว้

    หลังจากที่ประชุมสภานิติบัญญัติแห่งชาติ หรือ สนช. ได้มีมติรับหลักการวาระ 1 ร่างพระราชบัญญัติการพัฒนาการการกำกับดูแลและบริหารรัฐวิสาหกิจ หลังจากนี้ไป คณะกรรมาธิการวิสามัญที่ได้รับการแต่งตั้ง จะทำหน้าที่ปรับปรุงข้อกฎหมาย เพื่อให้การจัดทำร่างกฎหมายฉบับนี้ ส่งเสริมให้รัฐวิสาหกิจของไทย เป็นฟันเฟืองสำคัญกับการขับเคลื่อนเศรษฐกิจของประเทศ 

พร้อมอุดช่องว่างที่หลายฝ่ายยังเป็นห่วงกับการเข้ามาแทรกแซงของฝ่ายการเมืองในอนาคต ทำให้รัฐวิสาหกิจในยุคใหม่ เป็นหน่วยงานที่ตอบสนองการขับเคลื่อนของรัฐบาลตามแผนยุทธศาสตร์ชาติ มีความแข็งแกร่ง และสามารถให้บริการสาธารณะกับประชาชนอย่างเต็มประสิทธิภาพ